Теодор Траянов
Земен хорал

chitanka.info

Повярвай в живота,

в загадката тъмна,

повярвай в земята,

в съня й свещен,

хорал херувимски

в просторите гръмна,

там пламнал е щитът

на нашия ден!

Назад да се върнем,

по стъпките ледни,

по-мощни от пролет,

пречисти сме ний,

света да прегърнем,

децата му бледни,

видения слепи

сред мътни вълни!

Кристалното слово,

цял мир отразило,

отек да намери

в свободни души,

жив плам да изтръгва

из всяко мъртвило,

орисани скърби

навред да руши!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.